Ultimii soldați americani au plecat din Afganistan. Cum au sărbătorit momentul talibanii.
Ultimele zile ale evacuării trupelor din țară au fost marcate de violențe și atacuri teroriste. Prezența Statelor Unite în Afganistan se încheie după 20 de ani. În total, au părăsit Afganistanul 123.000 de civili, iar 80.000 dintre aceștia în ultimele săptămâni. Din 2001, peste 2.400 de militari și civili americani au murit în Afganistan.
Ultimii militari americani au părăsit, luni seară, Afganistanul. După 20 de ani de război, Pentagonul a confirmat plecarea ultimilor soldați.Printre alții, în avionul care a decolat aseară s-au aflat ambasadorul american la Kabul, Ross Wilson, precum și generalul Chris Donahue.Retragerea militară a americanilor s-a încheiat cu 24 de ore înainte de termenul limită pentru evacuare, 31 august.Totuși, Pentagonul a transmis că misiunea diplomatică va continua, chiar dacă evacuările militare s-au încheiat. Asta pentru a-i ajuta pe cetățenii americani și afgani care sunt eligibili să plece din Afganistan și își doresc acest lucru.Cu atât mai mult cu cât ar mai fi aproape de 200 de civili americani lăsați în urmă, pe lângă zeci de mii de afgani care au lucrat pentru țările vestice.Talibanii au sărbătorit plecarea americanilor cu focuri de armă."Am făcut din nou istorie. Cei douăzeci de ani de ocupație a Afganistanului de către Statele Unite și NATO s-au încheiat în această seară", asta a scris pe Twitter unul dintre liderii mișcării islamiste.La scurt timp după ce armata americană și-a confirmat plecarea, la Kabul s-au auzit focuri de armă, în semn de sărbătoare.